Lene Espersen (KF), 2005-11-02:
Det har været helt afgørende for både regeringen og Dansk Folkeparti, at når de effektiviseringer skulle gennemføres, skulle det ske under hensyntagen til både den generelle politik, som føres i Kriminalforsorgen, og de særlige prioriteringsområder, og jeg er helt overbevist om, at det, Kriminalforsorgen nu har forelagt os som besparelsesinitiativer – ændret vagtplanlægning, tidligere indlåsning af de indsatte osv. – også er initiativer, man vil forsøge at udmønte.
Jeg vil blot sige til fru Lissa Mathiasen, som jeg har sagt til hr. Morten Bødskov, at hvis man på en enkelt afdeling siger: Vi kan se, at der er nogle et andet sted i landet, der har indrettet sig på en lidt anden måde, og det var måske fornuftigt at lære noget af dem og tage effektiviseringerne dér frem for at tage dem et andet sted, ja, så vil jeg da ikke stille mig til hinder for det.
Men de påstande, fru Lissa Mathiasen kommer med om besparelser osv., er altså ikke noget, jeg har hørt om tidligere, og det virker meget mærkeligt, hvis det skulle være tilfældet.
Jeg synes for fuldstændighedens skyld, at jeg vil sige i forhold til den lidt friske måde, som hr. Jens Peter Vernersen fremlægger statistikken på, at det er korrekt, at i ca. 25 pct., altså en fjerdedel af alle dyretransporter, er der fundet fejl.
Knap halvdelen af de fundne fejl har vedrørt forhold af mere formel karakter, og det hører altså også med til billedet, mens der, for så vidt angår den anden halvdel, er konstateret fejl, der direkte har med dyrenes velfærd at gøre.
Så har vi ligesom fået på plads, hvordan statistikken er på området.
Det andet, jeg vil sige til hr. Jens Peter Vernersen, og som jeg sagde mange gange under samrådet i sidste uge, er, at så stor en andel af fejl efter min mening er komplet uacceptabel.
Så vil jeg sige til hr. Jens Peter Vernersen, at der er mange måder at se på det her problem på.
Nu tror jeg ikke, at det er sådan, at transporterhvervets og produktionserhvervets moral er blevet dårligere inden for de sidste par år, men jeg tror, at en af grundene til, at de her personer nu bliver taget, er, at denne regering har gjort en ekstraordinær indsats for at uddanne kontrollerne, herunder en særlig sektion under rigspolitiet, i at søge efter de her fejl.
Så min påstand er altså, at man er blevet langt, langt bedre til at gå ind med snuptagsmanøvrer og tage dem, der begår fejl.
Og jeg vil meget gerne gentage her, hvad jeg også sagde under samrådet, at det er regeringens intention at intensivere kontrollen næste år, så erhvervet, ikke mindst transporterhvervet, men også producenterne mærker et ekstremt pres for at overholde reglerne.
Jeg kan sige til fru Lissa Mathiasen, at min undren over den debat, vi har her, nok først og fremmest skyldes, at da alle var enige om, at de konsulentrapportforslag, der forelå, ikke var hensigtsmæssige, og Direktoratet for Kriminalforsorgen derfor satte sig sammen med personaleorganisationerne og fængselsforbundet og fandt frem til en anden løsningsbuket, ser jeg nu til min store overraskelse, at det, jeg troede, der var opbakning til – der var måske ikke henrykkelse over det, for det er jo sjældent sjovt at lave effektiviseringer – skaber meget store problemer nogle steder.
Sikkerhedsmæssigt er det jo helt i orden at låse dem inde tidligere og gå over til natbemanding, når de er låst inde, men hvis man ikke ønsker det, fordi man gerne vil have nogle flere afspadseringsdage, må man komme med et alternativ og løse spørgsmålet lokalt.
Men jeg lægger stor vægt på, at der ikke sker forringelser af sikkerheden.
Jeg vil sige til fru Lissa Mathiasen, for at folk, der lytter til den debat, der har været de sidste 5 timer i Folketinget, ikke skal tro, at fru Lissa Mathiasen og jeg er uenige om alting, at jeg er meget enig med fru Lissa Mathiasen i, at kriminalforsorgens personale har været gennem en meget, meget hård periode.
Men jeg vil da sige, at i de tal og oplysninger, som jeg er i besiddelse af, og som er blevet forelagt mig, er der meget, der tyder på, at de mange initiativer, som bl.a. regeringen har taget, medvirker til at skabe bedre vilkår.
Det er klart min forventning, at ventekøen til fængslerne er væk inden for et par måneder, og at belægningen så kommer ned på 92 pct.
Og det tror jeg er meget afgørende for at personalet føler, at de får den luft, der skal til.
Men som jeg også har sagt til fru Lissa Mathiasen, kan jeg simpelt hen ikke i dag give nogen tilbagemelding på, hvad drøftelserne ude lokalt ender med, det er simpelt hen for tidligt.
Og derfor kan jeg ikke besvare fru Lissa Mathiasens spørgsmål.
Nu vil jeg sige to ting til hr. Jens Peter Vernersen.
For det første tror jeg, man skal være meget forsigtig med sådan at bruge statistik i metermål efter forgodtbefindende.
Jeg synes ikke, at det er et godt resultat, men ligesom at gange det op og sige, at så er det præcis sådan på landsbasis for alle transporters vedkommende, er nok, synes jeg, en tilnærmelse, som man ikke skal bruge.
Det andet, jeg vil sige til hr. Jens Peter Vernersen, er: Jeg ved ikke, hvor hr. Jens Peter Vernersen har det fra, som hr. Jens Peter Vernersen ustandselig turnerer rundt med.
Min melding har været meget klar, og det var den også under samrådet: Vi har intensiveret kontrollen; vi har uddannet folk; vi har dyrlæger med; der kommer endnu mere kontrol næste år.
Og som jeg sagde: Hvis der i løbet af foråret ikke sker forbedringer på det her område, jamen så skal der skrappere sanktioner i brug.
Og jeg vil sige, at jeg ikke udelukker noget – klippekortsordninger, andre typer stramninger, bedre mulighed for rettighedsfrakendelse, alt vil komme på bordet, hvis det er det, der skal til for at få det her problem løst.